קבוצת אקטיביסטית א-מפלגתית בשם "דרושה ממשלה" הובילה לשליחת מאות הודעות לנבחרי ציבור, בתחינה למניעת בחירות שלישיות
מיזם "דרושה ממשלה" קורא לציבור לדרוש את הקמת הממשלה מנבחרי הציבור – בהודעה אישית לנייד.חלק מהנבחרים גם עונים. סגן שר הביטחון אבי דיכטר, למשל, השיב "מקווה שנצליח לחולל את השינוי בשבועיים שנותרו", ואילו יו"ר הכנסת ח"כ יולי אדלשטיין ענה כי הוא "עושה את המקסימום…". ח"כ אלעזר שטרן השיב כי הוא "מבטיח להתאמץ מאד" ויריב לוין ענה "אעשה כל מאמץ".ההתארגנות הוקמה על ידי דור אברהם (26), סטודנט לתואר שני למדיניות ציבורית באוניברסיטת ת"א, בסיוע יובל בן ארי (36) אקטיביסט מהאוניברסיטה העברית ואיש חינוך בלתי פורמלי.מדובר בתנועה עצמאית, שאינה מזוהה פוליטית וארגונית. הפעילות לא עוצרת בהודעות: כחלק מקמפיין השטח שלהם, נתלו ברוב האוניברסיטאות והמכללות שלטים של "דרושה ממשלה". בנוסף, הועלה קמפיין משעשע לגיוס אנשים המוכנים לעבוד עבור "שכר גבוה ותנאים הולמים" כמחוקקים בכנסת ישראל הנטושה מזה שנה.המארגנים מציינים כי אינם מעוניינים להתערב באופי הקואליציה שתקום. "מדובר בבעיה מדומיינת שפוליטיקאים יצרו, וזו האחריות שלהם לפתור אותה", אומר דור אברהם. לדבריו הקיפאון בו נמצאת המדינה, היעדר תקציב והשסע החברתי המתרחב מטריד הרבה יותר מאשר הרכב הממשלה שתקום. "מבין עשרות הידיעות החדשותיות המתפרסמות בעניין הבחירות, עלתה ידיעה כי בשל היעדר תקציב במדינה התמריץ הכספי שניתן לרופאים העובדים בפריפריה בוטל. זה כבר לא עניין של ימין ושמאל, זאת קריאת חירום לאומית לעצור את טירוף המערכות שעובר על המדינה", הדגיש. חברי הכנסת כנראה זקוקים לדחיפה הזו, ואתם מוזמנים לעזור. אפשר להצטרף למיזם ולקבל את מספרי הנייד של נבחרי הציבור – כאן. 